
RAPORT
asupra propunerii legislative privind interzicerea organizaţiilor, simbolurilor, precum şi a doctrinei comuniste care a avut la bază lupta de clasă

      În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind interzicerea organizaţiilor, simbolurilor, precum şi a doctrinei comuniste care a avut la bază lupta de clasă, trimisă cu adresa nr. Pl.x 806 din 29 noiembrie 2010 şi înregistrată cu nr. 31/1196 din 2 decembrie 2010.
        Potrivit prevederilor art. 75 alin. (1) din Constituţia României, republicată şi ale art. 92 alin.(9) pct.2 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.

        Senatul, în calitate de primă Cameră sesizată, a respins propunerea legislativă în şedinţa din 24 noiembrie 2010, cu respectarea prevederilor art.76 alin.(2) din Constituţia României, republicată.
         Consiliul Legislativ a avizat negativ propunerea legislativă, conform avizului nr.684 din 2 iunie 2010.

        Comisia pentru drepturile omului, culte şi problemele minorităţilor naţionale a avizat negativ iniţiativa legislativă, conform avizului nr. 25/778 din 15 decembrie 2010.

        Guvernul, prin punctul de vedere transmis, cu nr. 2055 din 9 august 2010, nu susţine adoptarea acestei iniţiative legislative. 

         Propunerea legislativă are ca obiect de reglementare interzicerea organizaţiilor, simbolurilor, doctrinelor şi ideologiilor comuniste, calificând ca infracţiuni sau contravenţii unele fapte şi instituind anumite obligaţii în sarcina autorităţilor administraţiei publice
         În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat iniţiativa legislativă, în ziua de 30 martie 2011.
         În urma examinării propunerii legislative şi a opiniilor exprimate de către membrii Comisiei juridice, s-a hotărât, cu majoritate de voturi (2 voturi împotrivă şi o abţinere), să se propună plenului Camerei Deputaţilor respingerea iniţiativei legislative, întrucât majoritatea reglementărilor propuse reprezintă o preluare şi adaptare a unor dispoziţii din Ordonanţa de urgenţă a Guvernului nr.31/2002 privind interzicerea organizaţiilor şi simbolurilor cu caracter fascist, rasist sau xenofob şi a promovării cultului persoanelor vinovate de săvârşirea unor infracţiuni contra păcii şi omenirii, aprobată cu modificări şi completări prin Legea nr. 107/2006, cu modificările şi completările ulterioare. Prin conţinutul său, prezenta propunere legislativă contravine Convenţiei Europene pentru apărarea drepturilor omului şi a libertăţilor fundamentale din 1950 care prevede libertatea de gândire, de conştiinţă şi de exprimare a convingerilor (art.9), libertatea de exprimare (art.10) şi libertatea de întrunire şi de asociere (art. 11), exercitarea acestor libertăţi trebuind să fie asigurată fără nici o deosebire bazată pe opinii politice sau orice alte opinii (art. 14). De asemenea, prin obiectul său de reglementare, propunerea legislativă contravine dispoziţiilor art. 40 alin.(l) din Constituţia României, republicată, care reglementează unul din drepturile fundamentale - dreptul la asociere al cetăţenilor în partide politice, sindicate, patronate şi în alte forme de asociere. 

       Din numărul total de 22 membri ai Comisiei juridice, de disciplină şi imunităţi au participat la dezbateri 17 deputaţi.
       În raport cu obiectul şi conţinutul său, iniţiativa legislativă face parte din categoria legilor organice
	     PREŞEDINTE,

           DANIEL BUDA
	              SECRETAR,
               GABRIEL ANDRONACHE


Consilier, Ciprian Bucur

